Versmoor, gewurg, gesteek
Onderwerp: Versmoor, gewurg, gesteek Tue Jun 29, 2010 7:55 am
myPrintWindow = window.open('http://www.beeld.com/printArticle.aspx?iframe&aid=aa8cc946-e994-4e79-9c2e-13bc3f826461&cid=1928','myPrintWindow','toolbar=0,location=0,directories=0,status=0,menubar=0,scrollbars=1,resizable=0,width=750,height=600');
Mev. Monica de Ville
Aanvallers het die tenger vrou van 'n DA-stadsraadslid van Standerton eers met 'n handdoek probeer versmoor en toe met 'n haar­droërkoord gewurg voordat hulle haar met 'n skêr in die nek gesteek het.
Die lem het mev. Monica de Ville (72) se hoofslagaar rakelings gemis, het haar man, adv. Rosier de Ville, gister vertel.
"As hulle die aar raak gesteek het, was sy dood."
Die aanval het Vrydag kort voor 10:00 in hul dubbelverdiepinghuis in Leydsstraat plaasgevind.
Mev. De Ville was op die punt om 'n vriendin te bel om haar vir tee te nooi toe sy aangeval is.
'n Aanvaller het by die huis ingekom deur 'n piepklein venstertjie, die enigste in die huis wat nie diefwering het nie, te breek.
Nog booswigte het die huis binnegekom.
"Ons het elke moontlike voorsorgmaatreël getref om ons tuis te beveilig.
"Daar is mure, lemmetjiesdraad en diefwering voor die vensters. Die enigste klein ven­s­tertjie wat nie beskerm is nie, is juis die een waar hulle inkom," het adv. De Ville gesê.
Die aanvallers het dieselfde handdoek en skêr wat hy die oggend in die badkamer gebruik het toe hy geskeer en sy snor geknip het, in die aanval gebruik.
Mev. De Ville, wat maar 'n skrale 65 kg weeg, kon gelukkig die noodknoppie druk voordat sy flou geword het.
"Toe ek in die huis kom, het my vroutjie flou in 'n plas bloed in die slaapkamer op die vloer gelê. Ek het gedink sy is dood.
"Haar tong en lippe was blou en geswel toe ek haar op die vloer kry."
Die egpaar is al byna 50 jaar getroud.
Mev. De Ville is in die hospitaal opgeneem en gistermiddag ontslaan.
Die De Villes gaan die huis verkoop waarin hulle al jare lank woon nou verkoop.
"Monica het nou 'n heilige vrees vir die huis en die dokters het ook aanbeveel dat ek haar nie weer daarheen neem nie.
"Sy verwerk nog die skok van die aanval en om die huis te sien, kan nadelig vir haar wees."
Intussen bly hulle by vriende.
Daar was die afgelope vyf weke nog twee inbrake by die De Villes.
Adv. De Ville het gesê hulle oorweeg dit om Kaap toe te verhuis. Hy het sedert sy dae as KP-parlementslid 'n huis daar.
"Maar dis 'n baie moeilike besluit. Al ons vriende is in Standerton. Ons wortels is hier," het hy gesê.
Adv. De Ville was onlangs ook in die nuus oor die rol wat hy gespeel het om 'n Groot Trek-gedenkplaat wat deur die munisipaliteit vernietig is, met 'n hofgeding heropgerig te kry.
Die gedenkplaat is in opdrag van me. Queen Radebe-Khumalo, voormalige burgemeester van die Lekwa-munisipaliteit in Standerton, vernietig.
Die munisipaliteit moet die herstelkoste van die gedenkplaat dra.
Adv. De Ville meen die aanval is nie polities gemotiveerd nie.
"Ek het nog nooit dreigemente gekry nie en ek dink dit is maar net die gewone soort misdaad wat ons mense deesdae teister."